CELEX: 32016R0960
Language: lv
Date: 2016-05-17 00:00:00
Title: Komisijas Deleģētā regula (ES) 2016/960 (2016. gada 17. maijs), ar ko Eiropas Parlamenta un Padomes Regulu (ES) Nr. 596/2014 papildina attiecībā uz regulatīvajiem tehniskajiem standartiem par atbilstošiem mehānismiem, sistēmām un procedūrām attiecībā uz tirgus dalībniekiem, kas atklāj informāciju, kuri veic tirgus izzināšanu (Dokuments attiecas uz EEZ)

17.6.2016   
            
            
               LV
            
            
               Eiropas Savienības Oficiālais Vēstnesis
            
            
               L 160/29
            
         KOMISIJAS DELEĢĒTĀ REGULA (ES) 2016/960
   (2016. gada 17. maijs),
   ar ko Eiropas Parlamenta un Padomes Regulu (ES) Nr. 596/2014 papildina attiecībā uz regulatīvajiem tehniskajiem standartiem par atbilstošiem mehānismiem, sistēmām un procedūrām attiecībā uz tirgus dalībniekiem, kas atklāj informāciju, kuri veic tirgus izzināšanu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2014. gada 16. aprīļa Regulu (ES) Nr. 596/2014 par tirgus ļaunprātīgu izmantošanu (tirgus ļaunprātīgas izmantošanas regula) un ar ko atceļ Eiropas Parlamenta un Padomes Direktīvu 2003/6/EK un Komisijas Direktīvas 2003/124/EK, 2003/125/EK un 2004/72/EK (1), un jo īpaši tās 11. panta 9. punkta trešo daļu,
   tā kā:
   
               (1)
            
            
               Atbilstoši mehānismi, procedūras un dokumentēšanas prasības ir nepieciešamas, lai nodrošinātu, ka tirgus izzināšanas darbības tiek pārvaldītas un kontrolētas iedarbīgi. Tirgus dalībniekiem, kas atklāj informāciju, šādu atbilstošu mehānismu ietvaros būtu jāievieš procedūras, kurās izklāstīts, kādā veidā tiek veikta tirgus izzināšana. Šādās procedūrās būtu jānosaka, kāds standartinformācijas kopums ir jāsniedz personām, kurām veic tirgus izzināšanu, un no tām jāpieprasa, nodrošinot, ka netiek nepamatoti izplatīta potenciāli sensitīva informācija un ka visas personas, kurām veic tirgus izzināšanu, informāciju saņem vienādā apmērā.
            
         
               (2)
            
            
               Tirgus izzināšanas gaitā ir nepieciešams nodrošināt noteiktību attiecībā uz sniegtās informācijas saturu. Tāpēc, ja tirgus izzināšana tiek veikta pa telefonu un tirgus dalībniekam, kas atklāj informāciju, ir piekļuve telefona līnijām ar sarunu ierakstīšanu, tirgus dalībniekam, kas atklāj informāciju, būtu jāizmanto šādas līnijas. Ja tirgus izzināšana tiek veikta, izmantojot citus līdzekļus, nevis telefona līnijas ar sarunu ierakstīšanu, dokumentācija par saziņu saistībā ar tirgus izzināšanu būtu jāglabā audio vai video ierakstu veidā vai rakstveidā. Personas datu aizsardzības apsvērumu pēc, ja tirgus izzināšana tiek veikta, izmantojot telefona līnijas ar sarunu ierakstīšanu vai audio vai video ierakstīšanu, no personas, kurai veic tirgus izzināšanu, būtu jāiegūst piekrišana šādai ierakstīšanai.
            
         
               (3)
            
            
               Lai kompetentajām iestādēm atvieglotu izmeklēšanas veikšanu, kad pastāv aizdomas par tirgus ļaunprātīgu izmantošanu, tirgus dalībniekiem, kas atklāj informāciju, attiecībā uz katru tirgus izzināšanas gadījumu būtu jāglabā dokumentācija par personām, kurām tika veikta tirgus izzināšana.
            
         
               (4)
            
            
               Lai līdz minimumam samazinātu iekšējās informācijas neatbilstošas atklāšanas risku, tirgus dalībniekam, kas atklāj informāciju, būtu jāveic uzskaite par potenciālajiem ieguldītājiem, kas to ir informējuši, ka tie nevēlas, lai tiem tiktu veikta tirgus izzināšana. Potenciālajiem ieguldītājiem vajadzētu būt iespējai paust savu vēlmi, lai viņiem/tiem netiktu veikta tirgus izzināšana attiecībā uz visiem potenciālajiem darījumiem vai tikai konkrētiem darījumu veidiem.
            
         
               (5)
            
            
               Veicot tirgus izzināšanu, tirgus dalībniekiem, kas atklāj informāciju, vajadzētu būt iespējai prezumēt, ka iekšējā informācija tiek atklāta, veicot personas parastos darba, profesionālos vai dienesta pienākumus Regulas (ES) Nr. 596/2014 10. panta 1. punkta izpratnē. Šajā sakarā būtu jāuzskata, ka tirgus dalībnieks, kas atklāj informāciju, veic savus parastos darba, profesionālos vai dienesta pienākumus tikai tiktāl, ciktāl tas atbilst visām prasībām, tostarp uzskaites prasībām, kas izklāstītas Regulas (ES) Nr. 596/2014 11. pantā un šajā regulā.
            
         
               (6)
            
            
               Ņemot vērā, ka saskaņā ar Regulas (ES) Nr. 596/2014 11. panta 3. punktu veikts novērtējums par to, kas ir uzskatāma par iekšējo informāciju, var būt sarežģīts, tirgus dalībniekiem, kas atklāj informāciju, būtu jāuzglabā dokumentācija par visiem tirgus izzināšanas gadījumiem, tostarp tiem, par kuriem tirgus dalībnieks, kas atklāj informāciju, neuzskata, ka tie būtu saistīti ar iekšējās informācijas atklāšanu. Šāda dokumentācija palīdz tirgus dalībniekiem, kas atklāj informāciju, sniedzot kompetentajām iestādēm pierādījumus par pienācīgu rīcību, it īpaši tad, ja informācijas būtība mainās pēc tirgus izzināšanas vai ja kompetentā iestāde vēlas pārskatīt procesu, kurā informācija tiek iedalīta kategorijās.
            
         
               (7)
            
            
               Šī regula ir balstīta uz regulatīvo tehnisko standartu projektu, ko Eiropas Vērtspapīru un tirgu iestāde ir iesniegusi Komisijai.
            
         
               (8)
            
            
               Eiropas Vērtspapīru un tirgu iestāde ir rīkojusi atklātu sabiedrisko apspriešanu par regulatīvo tehnisko standartu projektu, uz kuru ir balstīta šī regula, izvērtējusi potenciālās saistītās izmaksas un ieguvumus un lūgusi atzinumu no Vērtspapīru un tirgu nozares ieinteresēto personu grupas, kas izveidota saskaņā ar Eiropas Parlamenta un Padomes Regulas (ES) Nr. 1095/2010 (2) 37. pantu.
            
         
               (9)
            
            
               Lai nodrošinātu finanšu tirgu netraucētu darbību, ir nepieciešams, ka šī regula stājas spēkā steidzami un ka šajā regulā izklāstītos noteikumus piemēro no tās pašas dienas, kurā sāk piemērot Regulā (ES) Nr. 596/2014 izklāstītos noteikumus,
            
         IR PIEŅĒMUSI ŠO REGULU.
   1. pants
   Vispārīgas prasības
   Tirgus dalībnieks, kas atklāj informāciju, vajadzības gadījumā nodrošina, ka tiek regulāri pārskatīti un atjaunināti mehānismi un procedūras, kurus tas ievieš, ievērojot Regulas (ES) Nr. 596/2014 11. panta 4., 5., 6. un 8. punktu.
   2. pants
   Tirgus izzināšanas veikšanai paredzētas procedūras
   1.   Tirgus dalībnieks, kas atklāj informāciju, ievieš procedūras, kurās aprakstīts, kā tiek veikta tirgus izzināšana.
   Tirgus dalībnieks, kas atklāj informāciju, tirgus izzināšanas nolūkā var sniegt informāciju personām, kurām veic tirgus izzināšanu, mutvārdos, klātienes sanāksmēs, ar audio vai video telefona saziņu vai rakstveidā, izmantojot pastu, faksu vai elektroniskos sakarus.
   2.   Tirgus dalībnieks, kas atklāj informāciju, ievieš tirgus izzināšanai pa telefonu paredzētas procedūras, nodrošinot, ka telefona līnijas ar sarunu ierakstīšanu tiek izmantotas tad, ja tirgus dalībniekam, kas atklāj informāciju, ir piekļuve šādām līnijām un ja personas, kurām veic tirgus izzināšanu, ir devušas savu piekrišanu sarunas ierakstīšanai.
   3.   Procedūras, kas minētas 1. un 2. punktā, nodrošina, ka personas, kuras strādā pie tirgus dalībnieka, kas atklāj informāciju, uz darba līguma pamata vai citādi, tirgus izzināšanas nolūkā veicot (vai sūtot) un saņemot telefonzvanus un elektroniskos ziņojumus, izmanto vienīgi iekārtas, ko nodrošinājis tirgus dalībnieks, kas atklāj informāciju.
   3. pants
   Standartinformācijas kopums saziņai ar personām, kurām veic tirgus izzināšanu
   1.   Tirgus dalībnieks, kas atklāj informāciju, ievieš procedūras par tirgus izzināšanas laikā veiktu standartinformācijas kopuma apmaiņu ar personām, kurām veic tirgus izzināšanu, iepriekš noteiktā secībā.
   2.   Standartinformācijas kopumu, kas minēts 1. punktā, tirgus dalībnieks, kas atklāj informāciju, nosaka par katru tirgus izzināšanas gadījumu un pirms tirgus izzināšanas veikšanas. Tirgus dalībnieks, kas atklāj informāciju, šo standartinformācijas kopumu izmanto saziņā ar visām personām, kurām veic šādu tirgus izzināšanu.
   3.   Ja tirgus dalībnieks, kas atklāj informāciju, uzskata, ka tirgus izzināšana būs saistīta ar iekšējās informācijas atklāšanu, 1. punktā minētajā standartinformācijas kopumā iekļauj vienīgi šādu informāciju šādā secībā:
   
               a)
            
            
               paskaidrojums, ka saziņa notiek tirgus izzināšanas nolūkā;
            
         
               b)
            
            
               ja tirgus izzināšana tiek veikta, izmantojot telefona līnijas ar sarunu ierakstīšanu vai audio vai video ierakstus, norāde par to, ka saruna tiek ierakstīta, un personas, kurai veic tirgus izzināšanu, piekrišana šādai ierakstīšanai;
            
         
               c)
            
            
               lūgums personai, ar kuru notikusi saziņa, apliecināt, ka tirgus dalībnieks, kas atklāj informāciju, sazinās ar personu, kuru potenciālais ieguldītājs ir pilnvarojis, lai tai tiktu veikta tirgus izzināšana, un atbilde uz šādu lūgumu;
            
         
               d)
            
            
               paskaidrojums, ka, ja persona, ar kuru notikusi saziņa, piekrīt, ka tai tiek veikta tirgus izzināšana, šī persona saņems informāciju, ko tirgus dalībnieks, kas atklāj informāciju, uzskata par iekšējo informāciju, un norāde par Regulas (ES) Nr. 596/2014 11. panta 7. punktā noteikto pienākumu;
            
         
               e)
            
            
               ja iespējams, prognoze par to, kad informācija pārstās būt iekšējā informācija, faktori, kas var mainīt šo prognozi, un katrā ziņā informācija par veidu, kādā persona, kurai veic tirgus izzināšanu, tiks informēta par šādas prognozes izmaiņām;
            
         
               f)
            
            
               paziņojums, ar ko persona, kurai veic tirgus izzināšanu, tiek informēta par Regulas (ES) Nr. 596/2014 11. panta 5. punkta pirmās daļas b), c) un d) apakšpunktā noteiktajiem pienākumiem;
            
         
               g)
            
            
               lūgums personai, kurai veic tirgus izzināšanu, dot piekrišanu saņemt iekšējo informāciju, kas minēta Regulas (ES) Nr. 596/2014 11. panta 5. punkta pirmās daļas a) apakšpunktā, un atbilde uz šādu lūgumu;
            
         
               h)
            
            
               ja ir dota piekrišana, kas paredzēta g) apakšpunktā, informācija, kura tiek atklāta tirgus izzināšanas nolūkā, norādot informāciju, kuru tirgus dalībnieks, kas atklāj informāciju, uzskata par iekšējo informāciju.
            
         4.   Ja tirgus dalībnieks, kas atklāj informāciju, uzskata, ka tirgus izzināšana nebūs saistīta ar iekšējās informācijas atklāšanu, 1. punktā minētajā standartinformācijas kopumā iekļauj vienīgi šādu informāciju šādā secībā:
   
               a)
            
            
               paskaidrojums, ka saziņa notiek tirgus izzināšanas nolūkā;
            
         
               b)
            
            
               ja tirgus izzināšana tiek veikta, izmantojot telefona līnijas ar sarunu ierakstīšanu vai audio vai video ierakstus, norāde par to, ka saruna tiek ierakstīta, un personas, kurai veic tirgus izzināšanu, piekrišana šādai ierakstīšanai;
            
         
               c)
            
            
               lūgums personai, ar kuru notikusi saziņa, apliecināt, ka tirgus dalībnieks, kas atklāj informāciju, sazinās ar personu, kuru potenciālais ieguldītājs ir pilnvarojis, lai tai tiktu veikta tirgus izzināšana, un atbilde uz šādu lūgumu;
            
         
               d)
            
            
               paskaidrojums, ka, ja persona, ar kuru notikusi saziņa, piekrīt, ka tai tiek veikta tirgus izzināšana, šī persona saņems informāciju, ko tirgus dalībnieks, kas atklāj informāciju, neuzskata par iekšējo informāciju, un norāde par Regulas (ES) Nr. 596/2014 11. panta 7. punktā noteikto pienākumu;
            
         
               e)
            
            
               lūgums dot piekrišanu un personas, kurai veic tirgus izzināšanu, piekrišana tam, ka tirgus izzināšana tiek turpināta, un atbilde uz šādu lūgumu;
            
         
               f)
            
            
               ja ir dota piekrišana, kas paredzēta e) apakšpunktā, informācija, kura tiek atklāta tirgus izzināšanas nolūkā.
            
         5.   Tirgus dalībnieks, kas atklāj informāciju, nodrošina, ka katrai personai, kurai veic tirgus izzināšanu, par vienu un to pašu tirgus izzināšanas gadījumu tiek sniegta tāda paša līmeņa informācija.
   4. pants
   Dati par personām, kurām veic tirgus izzināšanu
   1.   Par katru veikto tirgus izzināšanu tirgus dalībnieks, kas atklāj informāciju, sagatavo sarakstu, kurā iekļauj šādu informāciju:
   
               a)
            
            
               to fizisko personu vārds un to juridisko personu nosaukums, kurām tirgus izzināšanas gaitā tika atklāta informācija;
            
         
               b)
            
            
               tirgus izzināšanas gaitā vai pēc tās notikušās informācijas sniegšanas datums un laiks;
            
         
               c)
            
            
               tirgus izzināšanas nolūkā izmantotā kontaktinformācija par personām, kurām veic tirgus izzināšanu.
            
         2.   Tirgus dalībnieks, kas atklāj informāciju, sagatavo sarakstu ar potenciāliem ieguldītājiem, kuri to ir informējuši, ka tie nevēlas, lai tiem tiktu veikta tirgus izzināšana attiecībā uz visiem potenciālajiem darījumiem vai konkrētiem potenciālo darījumu veidiem. Tirgus dalībnieks, kas atklāj informāciju, atturas no informācijas sniegšanas tirgus izzināšanas nolūkā šādiem potenciāliem ieguldītājiem.
   5. pants
   Paziņošanas procedūra attiecībā uz informāciju, kas vairs nav iekšējā informācija
   Ja tirgus dalībnieks, kas atklāj informāciju, secina, kā minēts Regulas (ES) Nr. 596/2014 11. panta 6. punktā, ka iekšējā informācija, kas atklāta tirgus izzināšanas gaitā, vairs nav iekšējā informācija, tas sniedz personai, kurai veikta tirgus izzināšana, šādu informāciju:
   
               a)
            
            
               ziņas par tirgus dalībnieku, kas atklāj informāciju;
            
         
               b)
            
            
               ziņas par darījumu, uz kuru attiecas tirgus izzināšana;
            
         
               c)
            
            
               datums un laiks, kad veikta tirgus izzināšana;
            
         
               d)
            
            
               apstāklis, ka atklātā informācija vairs nav iekšējā informācija;
            
         
               e)
            
            
               datums, kurā informācija pārstāja būt iekšējā informācija.
            
         6. pants
   Dokumentēšanas prasības
   1.   Tirgus dalībnieks, kas atklāj informāciju, nodrošina, ka uz pastāvīga informācijas nesēja, kas nodrošina datu pieejamību un lasāmību visā datu glabāšanas laikposmā, kas paredzēts Regulas (ES) Nr. 596/2014 11. panta 8. punktā, tiek glabāta šāda dokumentācija:
   
               a)
            
            
               procedūras, kas minētas 1. un 2. pantā;
            
         
               b)
            
            
               standartinformācijas kopums attiecībā uz katru tirgus izzināšanu, kas noteikts saskaņā ar 3. pantu;
            
         
               c)
            
            
               dati par 4. pantā minētajām personām, kurām veic tirgus izzināšanu;
            
         
               d)
            
            
               visa informācijas apmaiņa, kas tirgus izzināšanas nolūkā notikusi starp tirgus dalībnieku, kas atklāj informāciju, un visām personām, kurām veikta tirgus izzināšana, tai skaitā dokumenti, ko tirgus dalībnieks, kas atklāj informāciju, iesniedzis personām, kurām veic tirgus izzināšanu;
            
         
               e)
            
            
               informācija, kas ļauj secināt, ka tirgus izzināšanas gaitā sniegtā informācija vairs nav iekšējā informācija, un attiecīgie paziņojumi, kas minēti 5. pantā.
            
         2.   Piemērojot 6. panta 1. punkta d) apakšpunktu, tirgus dalībnieks, kas atklāj informāciju, uzglabā:
   
               a)
            
            
               ja informācijas sniegšana ir notikusi, izmantojot telefonu ar sarunas ierakstīšanu, – telefonsarunas ierakstu (ar nosacījumu, ka personas, kurām sniegta informācija, ir devušas piekrišanu šādai ierakstīšanai);
            
         
               b)
            
            
               ja informācijas sniegšana ir notikusi rakstveidā – šādas sarakstes kopiju;
            
         
               c)
            
            
               ja informācijas sniegšana ir notikusi sanāksmē, kuras norise ierakstīta ar video vai audio, – šādas sanāksmes ierakstu (ar nosacījumu, ka personas, kurām sniegta informācija, ir devušas piekrišanu šādai ierakstīšanai);
            
         
               d)
            
            
               ja informācijas sniegšana ir notikusi neprotokolētā sanāksmē vai telefonsarunā – rakstveida protokolu vai piezīmes par šo sanāksmi vai telefonsarunu.
            
         3.   Rakstveida protokolu vai piezīmes, kas minētas 2. punkta d) apakšpunktā, sagatavo tirgus dalībnieks, kas atklāj informāciju, un to pienācīgi paraksta gan tirgus dalībnieks, kas atklāj informāciju, gan persona, kurai veic tirgus izzināšanu, un iekļauj šādas ziņas:
   
               a)
            
            
               datums un laiks, kad notikusi sanāksme vai telefonsaruna, un dalībnieku identitāte;
            
         
               b)
            
            
               ziņas par informāciju, ar kuru tirgus izzināšanas gaitā apmainījies tirgus dalībnieks, kas atklāj informāciju, un persona, kurai veic tirgus izzināšanu, tai skaitā informācija, kas sniegta personai, kurai veic tirgus izzināšanu, un informācija, kas pieprasīta no personas, kurai veic tirgus izzināšanu, atbilstīgi standartinformācijas kopumam, kas minēts 3. pantā;
            
         
               c)
            
            
               dokumenti un materiāli, kurus tirgus izzināšanas laikā tirgus dalībnieks, kas atklāj informāciju, iesniedzis personai, kurai veic tirgus izzināšanu.
            
         Ja tirgus dalībnieks, kas atklāj informāciju, un persona, kurai veic tirgus izzināšanu, piecu darbdienu laikā pēc tirgus izzināšanas nav vienojušies par rakstveida protokola vai piezīmju saturu, tirgus dalībnieks, kas atklāj informāciju, dokumentē gan rakstveida protokola vai piezīmju versiju, ko parakstījis tirgus dalībnieks, kas atklāj informāciju, gan to versiju, ko parakstījusi persona, kurai veikta tirgus izzināšana.
   Ja persona, kurai veikta tirgus izzināšana, tirgus dalībniekam, kas atklāj informāciju, piecu darbdienu laikā pēc tirgus izzināšanas nav iesniegusi rakstveida protokola vai piezīmju parakstītu versiju, tad tirgus dalībnieks, kas atklāj informāciju, uzglabā rakstveida protokola vai piezīmju parakstītās versijas kopiju, kuru parakstījis tirgus dalībnieks, kas atklāj informāciju.
   4.   Dokumentāciju, kas minēta 1., 2. un 3. punktā, dara pieejamu kompetentajai iestādei pēc tās pieprasījuma.
   7. pants
   Stāšanās spēkā
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2016. gada 3. jūlija.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 17. maijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 173, 12.6.2014., 1. lpp.
   
   
      (2)  Eiropas Parlamenta un Padomes 2010. gada 24. novembra Regula (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).